**ΝΕΟΕΛΛΗΝΙΚΗ ΓΛΩΣΣΑ**

**χειμερινό εξάμηνο 2020-21**

**ΑΠΟΡΙΕΣ**

Απορίες σχετικά με τις ασκήσεις τονισμού: Για παράδειγμα, στην γραμματική
διάβασα ότι το «πού» και το «πώς» τονίζονται μόνο όταν με αυτά
ρωτάμε και γι’ αυτό στην πρόταση «Πού και πού μ' αφήνει μόνο μου»
δεν έβαλα τόνο στα «πού», ενώ χρειαζόταν και δεν ξέρω πως να το
αιτιολογήσω . Επίσης, στην γραμματική διάβασα ότι η προσωπική
αντωνυμία τονίζεται αλλά στην πρόταση «Μου είπε ότι δεν αισθάνεται
καλά» το «μου» δεν παίρνει τόνο ενώ είναι προσωπική αντωνυμία.

**ΑΠΑΝΤΗΣΕΙΣ**

Το «πού και πού» είναι ερωτηματικό επίρρημα (σελ. 48 σχολικής γραμματικής). Για τις αντωνυμίες διάβασε προσεκτικά σελ. 49: «όταν οι αδύνατοι τύποι των προσωπικών αντωνυμιών δεν υπάρχει περίπτωση να μπερδευτούν με τις ομόηχες κτητικές ΔΕΝ ΠΑΙΡΝΟΥΝ ΤΟΝΟ».

**ΑΠΟΡΙΕΣ**

Οι απορίες που μου ανέκυψαν από τις ασκήσεις της ασύγχρονης εκπαίδευσης είναι οι εξής:
1) Για ποιο λόγο η λέξη «λατρεία» γράφεται με ι όταν είναι σύνθετη
(π.χ. προσωπολατρία);
2) Γιατί το «ξωκλήσι» έχει ένα κ, εφόσον προέρχεται από τη λέξη "εκκλησία";
3) Πώς δικαιολογείται το ω στη λέξη «λεγεώνα», εφόσον δεν έχει ελληνική ρίζα;
4) Το ρήμα «διασκεδάζω» συλλαβίζεται: δι-α-σκε-δά-ζω. Γιατί χωρίζεται
η πρόθεση «δια» σε δύο συλλαβές;
5) Όταν βρίσκονται τρία σύμφωνα στη σειρά, συλλαβίζονται μαζί μόνο στη
περίπτωση που από αυτά αρχίζει ελληνική λέξη. Γιατί οι λέξεις
«μου-ντζου-ρώ-νω» και «α-συ-γκρά-τη-τος» δεν τηρούν το συγκεκριμένο
κανόνα;

**ΑΠΑΝΤΗΣΕΙΣ**

1) Η «λατρεία» προέρχεται από το «λατρεύω», στα σύνθετα γράφεται με -ι- γιατί δεν προέρχονται από ρήμα σε -εύω. Παρόμοια: θρησκεία-ανεξιθρησκία, πορεία-πρωτοπορία.
2) έξω + -κλησ- => ξωκλήσι (όχι έξω + εκκλησία)
3) Είναι απόδοση λατινικής λέξης στα ελληνικά με κλίση σε -ών, -ώνος στην καθαρεύουσα, που αποδόθηκε ως -ώνα, -ώνας στη σύγχρονη ελληνική.
4) Γιατί προφέρεται δι-α και όχι δ[γ]α.
5) Γραμματική Ε΄ και Στ΄ Δημοτικού, σελ. 45: «όταν αρχίζει ελληνική λέξη με τουλάχιστον τα δύο πρώτα από αυτά».

**ΑΠΟΡΙΕΣ**

Το τους γιατί δεν τονίζεται στην παρακάτω πρόταση;

Ο δάσκαλος τους μίλησε για τις εξετάσεις του μαθήματος.

**ΑΠΑΝΤΗΣΕΙΣ**

Ο «δάσκαλος» είναι προπαροξύτονο, αν ήταν το «τους» κτητικό θα είχαμε «δάσκαλός τους», οπότε μόνο προσωπική αντωνυμία μπορεί να είναι. Διαφορετικό είναι «η δασκάλα μου είπε», όπου έχουμε δύο επιλογές: «μού είπε» και «μου είπε».

**ΑΠΟΡΙΕΣ**

Στο παράδειγμα από τις ασκήσεις μονοτονικού στην έκφραση «Φέρε
μου» παρατήρησα ότι η αντωνυμία «μου» δεν τονίζεται. Κανονικά δεν
πρέπει να συμβεί το αντίθετο αφού πρόκειται για προσωπική αντωνυμία;.

**ΑΠΑΝΤΗΣΕΙΣ**

«Φέρε μου το βιβλίο τώρα αμέσως» => Γραμματική, σελ. 49: Οι αδύνατοι τύποι των προσωπικών αντωνυμιών τονίζονται όταν υπάρχει κίνδυνος να θεωρηθούν κτητικές αντωνυμίες.

**ΑΠΟΡΙΕΣ**

Στην άσκηση με τα σημεία στίξης και συγκεκριμένα στην φράση : Οι μανάδες ανοίγουν τα παράθυρα ν’ αεριστούν τα δωμάτια πριν
το νέφος πυκνώσει και τρυπώσει μέσα, παρατήρησα ότι δεν υπάρχει
πουθενά κόμμα .Προβληματίστηκα για το γεγονός ότι οι προτάσεις που δεν
χωρίζονται με κόμμα είναι αυτές που η σύνδεση τους είναι στενά
συνδεδεμένη. Στην συγκεκριμένη περίπτωση όμως η πρόταση : Οι μανάδες
ανοίγουν τα παράθυρα ν’ αεριστούν τα δωμάτια, δεν θα μπορούσε να
σταθεί και μόνη της χωρίς την υπόλοιπη; Έτσι δεν θα ήταν σωστό να
βάλουμε κόμμα πριν την λέξη «πριν» αφού η σύνδεση δεν είναι τόσο στενά
συνδεδεμένη;

**ΑΠΑΝΤΗΣΕΙΣ**

Το συγκεκριμένο χωρίο του κειμένου περιέχει την πληροφορία ότι ανοίγουν τα παράθυρα με σκοπό να αεριστούν τα δωμάτια ακριβώς τη στιγμή πριν πυκνώσει το νέφος και τρυπώσει μέσα, άρα έχουμε στενή σχέση ανάμεσα στα νοήματα.

**ΑΠΟΡΙΕΣ**

Στις ασκήσεις προσομοίωσης ζητάτε να σχολιαστεί ο σχηματισμός του παθητικού αορίστου του ρήματος στέλνετε, ποια είναι η απάντηση σε αυτό
το ερώτημα;

**ΑΠΑΝΤΗΣΕΙΣ**

Ο παθητικός αόριστος σχηματίζεται «στάλθηκα» και στο γ΄ προσ. απαντώνται και οι λόγιοι τύποι «εστάλη», «εστάλησαν» σε επίσημο ύφος.
Δες eclass «Πίνακας Ανώμαλα Ρήματα».

**ΑΠΟΡΙΕΣ**

Γιατί η λέξη επιρροή γράφεται με δύο ρ ενώ η λέξη ανεπηρέαστος με ένα;

**ΑΠΑΝΤΗΣΕΙΣ**

Ανήκουν σε διαφορετικές οικογένειες λέξεων:
<https://www.greek-language.gr/greekLang/modern_greek/tools/lexica/triantafyllides/>

επηρεάζω < αρχ. ἐπηρεάζω
επιρροή < αρχ. ἐπιρροή

Στην παρακάτω περίοδο που είναι από τις ασκήσεις προσομοίωσης

*Αν είστε ένας τυπικός ιδιοκτήτης κινητού, κάνετε χρήση του κατά μέσο όρο 80 φορές την ημέρα, που σημαίνει ότι στη διάρκεια της χρονιάς θα το συμβουλευτείτε 30.000 φορές.*

 το πρώτο κόμμα μπαίνει γιατί υπάρχει χαλαρή νοηματική σύνδεση μεταξύ της
δευτερεύουσας πρότασης με το «αν» και της κύριας πρότασης («κάνετε...
την ημέρα») και το δεύτερο γιατί η πρόταση «που σημαίνει» είναι αναφορική μη
προσδιοριστική πρόταση;
ενώ μεταξύ των εξαρτημένων προτάσεων «που σημαίνει» και «ότι στη
διάρκεια... φορές» δεν υπάρχει κόμμα γιατί έχουν στενή νοηματική
σύνδεση;

*Αν είστε ένας τυπικός ιδιοκτήτης κινητού,* => υποθετική πρόταση με χαλαρή νοηματική σύνδεση

*κάνετε χρήση του κατά μέσο όρο 80 φορές την ημέρα, που σημαίνει*  => αναφορική μη προσδιοριστική, πρόσθετη και όχι αναγκαία πληροφορία

*σημαίνει ότι* => δε χωρίζουμε Υποκείμενο – Ρήμα – Αντικείμενο